Návrh na zvýšenie finančných prostriedkov na krytie výdavkov spojených s prípravou, technickým zabezpečením a vykonaním volieb do Národnej rady Slovenskej republiky v roku 2002 

Na základe bodu B.4 uznesenia vlády Slovenskej republiky č. 713 z 26. júna 2002 k návrhu organizačno–technického zabezpečenia volieb do Národnej rady Slovenskej republiky v roku 2002, boli na krytie výdavkov spojených s prípravou, technickým zabezpečením a vykonaním volieb do Národnej rady Slovenskej republiky v roku 2002 poukázané z kapitoly Všeobecná pokladničná správa finančné prostriedky v predpokladanej výške  290 mil. Sk, z toho pre Ministerstvo vnútra Slovenskej republiky  225 mil. Sk a pre Štatistický úrad Slovenskej republiky 65 mil. Sk. Finančné prostriedky boli uvoľnené vo výške rozpočtovanej v zákone č. 586/2001 Z. z. o štátnom rozpočte  na rok 2002.

Ministerstvo vnútra SR už pri príprave návrhu rozpočtu na rok 2002 upozorňovalo, že suma 225 mil. Sk  určená pre ministerstvo vnútra nie je dostatočná, nakoľko nepredstavuje ani skutočnú výšku výdavkov vynaložených na prípravu, zabezpečenie a vykonanie volieb v roku 1998, nezohľadňuje liberalizáciu cien, nepredvídané skutočnosti ako je počet kandidujúcich politických strán, počet okrskových volebných komisií, počet členov volebných komisií, zvýšenie priemernej mzdy v národnom hospodárstve a podobne. Z uvedeného dôvodu požadovalo zabezpečiť v štátnom rozpočte na rok 2002 sumu vo výške 300 mil. Sk. Výška výdavkov vynaložených ministerstvom vnútra na voľby do Národnej rady Slovenskej republiky v roku 1998 predstavovala sumu 237,6 mil. Sk.

Vo voľbách do Národnej rady Slovenskej republiky v roku 2002 kandiduje 26 politických strán. Je vytvorených 5 885 volebných okrskov, ktoré majú 68 094 členov, 79 okresných volebných komisií má 1 223 členov a Ústredná volebná komisia  má  52 členov. V roku 1998 kandidovalo do Národnej rady Slovenskej republiky 17 politických strán a bolo vytvorených 5 862  okrskových volebných komisií s počtom 34 172 členov. Priemerná denná mzda v národnom hospodárstve sa zvýšila z 566,- Sk na sumu 588,- Sk. Okrem toho výšku výdavkov ovplyvňuje rast cien pohonných hmôt a energií, ako aj zmena výšky výdavkov na cestovné a stravné. 

Výdavky na tlač hlasovacích lístkov, voličských preukazov, informácie pre voličov, zoznam zaregistrovaných kandidátov, oznámení o zapísaní voliča v stálom zozname voličov, zápisníc o výsledku hlasovania, ako aj ďalších volebných tlačív a materiálov, ako napríklad vybavenie priestorov na úpravu hlasovacích lístkov zástenami, štátnymi vlajkami a štátnymi znakmi, archívnymi škatuľami na archivovanie volebných materiálov a vrecami na odloženie nepoužitých volebných lístkov, obálky, reliéfne pečate, metodické materiály a podobne predstavujú sumu 101 mil. Sk. Napríklad len na tlač hlasovacích lístkov, ktorých počet pri 26 kandidujúcich politických stranách je 109,2 mil. kusov, bolo potrebné vynaložiť sumu 56 mil. Sk. V roku 1998 bolo na tlač hlasovacích lístkov vynaložených 34 mil. Sk. Ďalej sú známe výdavky spojené s doručením oznámenia o mieste a čase konania volieb s doručením zoznamu kandidátov v sume 12,3 mil. Sk, výdavky na zákonné odmeny členov okrskových volebných komisií vo výške 47,7 mil. Sk, odmeny zapisovateľom a pomocným pracovným silám okrskových volebných komisií vo výške  8,8 mil. Sk, výdavky na ochranu volebných miestností, zvýšenú ochranu verejného poriadku v deň konania volieb a ochranu pri prevoze volebných materiálov a výsledkov hlasovania príslušníkmi policajného zboru vo výške 35 mil. Sk a výdavky Zboru väzenskej a justičnej stráže Slovenskej republiky vo výške 1,2 mil. Sk. Podľa § 51 zákona o voľbách do Národnej rady Slovenskej republiky v znení neskorších predpisov, člen volebnej komisie nesmie byť pre výkon svojej funkcie obmedzený vo svojich právach  a nárokoch vyplývajúcich z jeho pracovného pomeru alebo obdobného pracovného vzťahu. Vzhľadom na uvedené sa predpokladajú pri celkovom počte 69 369 členov volebných komisií výdavky spojené s refundáciou miezd pri priemernej dennej mzde 588,- Sk pri predpokladanej refundácii miezd pre 25 %  členov okresných volebných komisií a okrskových volebných komisií vo výške 10,2 mil. Sk a odvody do poistných fondov vo výške 3,8 mil. Sk, ďalej sú to výdavky na školenia, vrátane občerstvenia a stravného a výdavky na cestovné, občerstvenie a stravné počas volebných dní vo výške cca 48,3 mil. Sk. Ďalšími potrebnými výdavkami sú výdavky na materiálne  zabezpečenie okrskových volebných komisií vo výške cca 17,7 mil. Sk a na materiálne zabezpečenie okresných volebných komisií vo výške cca 5,8 mil. Sk,  za prevoz hlasovacích lístkov vo výške cca 10 mil. Sk, na činnosť Ústrednej volebnej komisie cca 2 mil. Sk, na nevyhnutné opravy a obmenu technických zariadení potrebných na zabezpečenie volieb vo výške cca 6 mil. Sk, na komplexné služby spojov vo výške cca 10 mil. Sk. Okrem uvedených výdavkov je potrebné zabezpečiť aj výdavky na odmeny pomocným pracovným silám okresných volebných komisií v predpokladanej výške 3,3 mil. Sk, odmeny pomocným pracovným silám Ústrednej volebnej komisie a odmeny členom odborného aparátu Ústrednej volebnej komisie, vrátane odvodov do poistných fondov vo výške cca 1,9 mil. Sk, za práce, ktoré je nevyhnutné v súvislosti s voľbami vykonávať.

Vychádzajúc z uvedených údajov, ktoré v čase schvaľovania finančného zabezpečenia volieb do Národnej rady Slovenskej republiky v roku 2002 neboli známe, zásadným spôsobom ovplyvňujú celkovú výšku výdavkov. Predpokladaná výška výdavkov potrebných na prípravu, organizačno-technické zabezpečenie a vykonanie volieb predstavuje pre Ministerstvo vnútra Slovenskej republiky sumu 325 mil. Sk. 

Vzhľadom na to, že na financovanie výdavkov spojených s prípravou, organizačno-technickým zabezpečením a vykonaním volieb do Národnej rady Slovenskej republiky v roku 2002 bola doteraz Ministerstvu vnútra Slovenskej republiky ako preddavok poukázaná suma 225 mil. Sk, je potrebné v záujme riadneho priebehu  konania volieb v dňoch 20. a 21. septembra 2002 zvýšiť výšku finančných prostriedkov o sumu 100 mil. Sk, najneskôr do 16. septembra 2002.